b'\n_START_ARTICLE_\nPok\xc3\xa9mon trener\n_START_PARAGRAPH_\nU Pok\xc3\xa9mon fran\xc5\xa1izi, Pok\xc3\xa9mon trener jest osoba koja hvata divlje Pok\xc3\xa9mone koriste\xc4\x87i Pok\xc3\xa9 lopte, odgaja ih i uzgaja, te trenira za borbe s ostalim Pok\xc3\xa9mon trenerima. Glavni likovi svakog utjelovljenja Pok\xc3\xa9mon videoigara mladi su Pok\xc3\xa9mon treneri, koji imaju veliku \xc5\xbeelju postati najbolji Pok\xc3\xa9mon treneri ikada. Istaknuti Pok\xc3\xa9mon trener je i Ash Ketchum, glavni lik Pok\xc3\xa9mon animirane serije._NEWLINE_Termin "Pok\xc3\xa9mon trener" mo\xc5\xbee se koristiti i u \xc5\xa1irem kontekstu: svaka osoba s najmanje jednim Pok\xc3\xa9monom smatra se Pok\xc3\xa9mon trenerom. Iz tog razloga, osobe koje se bave zanimanjima usko vezanim za Pok\xc3\xa9mone, poput Pok\xc3\xa9mon koordinatora i Pok\xc3\xa9mon uzgajiva\xc4\x8da, tako\xc4\x91er se mogu smatrati Pok\xc3\xa9mon trenerima._NEWLINE_Pok\xc3\xa9mon treneri sa sobom nose Pok\xc3\xa9dexe, koji im koriste kao alat za prepoznavanje i pam\xc4\x87enje Pok\xc3\xa9mona na koje su nai\xc5\xa1li, ili koje trenuta\xc4\x8dno imaju u svome timu. Proces dovr\xc5\xa1avanja \xc4\x8ditavog Pok\xc3\xa9dexa naziva se popunjavanjem Pok\xc3\xa9dexa. Trener koji je popunio svoj Pok\xc3\xa9dex (s manjim iznimkama) naziva se Pok\xc3\xa9mon majstorom. U animiranoj seriji, Pok\xc3\xa9dex je prethodno napunjen informacijama koje trener treba kako bi identificirao pojedinog Pok\xc3\xa9mona, iako je u videoigrama ovo u potpunosti razli\xc4\x8dito: igra\xc4\x8d igru zapo\xc4\x8dinje s potpuno praznim Pok\xc3\xa9dexom i samostalno ga mora nadopunjivati hvatanjem svih Pok\xc3\xa9mona kako bi podaci o njima postali dostupni igra\xc4\x8du._NEWLINE_Mnogi se Pok\xc3\xa9mon treneri natje\xc4\x8du u regionalnim Pok\xc3\xa9mon ligama. Kako bi se trener mogao kvalificirati za natjecanje, mora prethodno skupiti odre\xc4\x91en broj Dvoranskih bed\xc5\xbeeva od raznih Vo\xc4\x91a dvorana u odre\xc4\x91enoj regiji kroz borbe s njima. _NEWLINE_Osoba obi\xc4\x8dno mo\xc5\xbee postati Pok\xc3\xa9mon trener nakon navr\xc5\xa1enih deset godina \xc5\xbeivota. Tada, nadle\xc5\xbena tijela odabrana od regionalne Pok\xc3\xa9mon lige, obi\xc4\x8dno Pok\xc3\xa9mon stru\xc4\x8dnjaci poput profesora Oaka, dopustit \xc4\x87e treneru da odabere svog po\xc4\x8detnog Pok\xc3\xa9mona izme\xc4\x91u tri razli\xc4\x8dita Pok\xc3\xa9mona, autohtona za svako podru\xc4\x8dje. Naravno, osobe koje ve\xc4\x87 posjeduju Pok\xc3\xa9mona, bilo kao ku\xc4\x87nog ljubimca ili naslije\xc4\x91enog u obitelji, mogu presko\xc4\x8diti ovaj proces i zapo\xc4\x8deti svoje putovanje s tim Pok\xc3\xa9monom._NEWLINE_U videoigrama, drugi \xc4\x87e trener, kojeg se obi\xc4\x8dno naziva igra\xc4\x8devim suparnikom, odabrati Pok\xc3\xa9mona koji ima prednost nad po\xc4\x8detnim Pok\xc3\xa9monom kojeg je igra\xc4\x8d odabrao. Dodu\xc5\xa1e, u novim Pok\xc3\xa9mon Diamond i Pearl igrama, postoje dva igra\xc4\x8deva suparnika i oboje biraju jednog od po\xc4\x8detnih Pok\xc3\xa9mona.\n_START_SECTION_\nBorbe Pok\xc3\xa9mona\n_START_PARAGRAPH_\nBorbe Pok\xc3\xa9mona slu\xc5\xbee kao koristan na\xc4\x8din uvje\xc5\xbebavanja Pok\xc3\xa9mona kao i glavni izvor zarade Pok\xc3\xa9mon trenera. Oslabljivanjem divljih Pok\xc3\xa9mona i njihovim hvatanjem u Pok\xc3\xa9 lopte, istovremeno je i osnovni na\xc4\x8din dobivanja novih Pok\xc3\xa9mona._NEWLINE_Borbe Pok\xc3\xa9mona u su\xc5\xa1tini su borbe dvaju protivni\xc4\x8dkih timova Pok\xc3\xa9mon trenera, koje se odvijaju do trenutka kada tim jednog trenera onesvijesti sve \xc4\x8dlanove tima drugog trenera. U normalnim borbama Pok\xc3\xa9mona (ili eliminacijskim borbama), u jednom trenutku samo se jedan \xc4\x8dlan tima smije boriti, iako postoje i mnogostruke borbe, kada se na svakoj strani nalazi vi\xc5\xa1e Pok\xc3\xa9mona. Pravilo je da Pok\xc3\xa9mon treneri ne smiju imati vi\xc5\xa1e od \xc5\xa1est Pok\xc3\xa9mona u svom aktivnom timu (ili "pri ruci"), iako ih mo\xc5\xbee pratiti vi\xc5\xa1e od \xc5\xa1est Pok\xc3\xa9mona (dokle god trener potvr\xc4\x91uje svoje vlasni\xc5\xa1tvo na samo njih \xc5\xa1estoro)._NEWLINE_U videoigrama, trener koji pobijedi u borbi Pok\xc3\xa9mona ima pravo na nov\xc4\x8danu nagradu od gubitni\xc4\x8dkog trenera, koja iznosi polovicu novca koje gubitni\xc4\x8dki trener trenuta\xc4\x8dno ima sa sobom. Ovo se pravilo odnosi i na samog igra\xc4\x8da; ako igra\xc4\x8di izgubi, polovica njegova novca nestaje. Dobiveni novac mo\xc5\xbee se utro\xc5\xa1iti u Pok\xc3\xa9mon trgovinama, supermarketima koji prodaju predmete vezane za Pok\xc3\xa9mone._NEWLINE_Na kraju borbe, trener koji je izgubio vjerojatno \xc4\x87e imati onesvije\xc5\xa1tene Pok\xc3\xa9mone, ili Pok\xc3\xa9mone u kriti\xc4\x8dnom stanju. U tom slu\xc4\x8daju, treneri poku\xc5\xa1avaju \xc5\xa1to prije do\xc4\x87i do lokalnih Pok\xc3\xa9mon centara, mjesta s ovla\xc5\xa1\xc4\x87u regionalne Pok\xc3\xa9mon lige da besplatno lije\xc4\x8de Pok\xc3\xa9mone (u videoigrama, ovo se \xc4\x8dini na automatski na\xc4\x8din). U animiranoj seriji, Pok\xc3\xa9mon centar istovremeno slu\xc5\xbei i kao gostionice za Pok\xc3\xa9mon trenere.\n_START_SECTION_\nU videoigrama\n_START_PARAGRAPH_\nU videoigrama, Pok\xc3\xa9mon treneri pona\xc5\xa1aju se druk\xc4\x8dije od Pok\xc3\xa9mon trenera u animiranoj seriji. Pok\xc3\xa9mon treneri posjeduju razli\xc4\x8dite tipove i vrste Pok\xc3\xa9mona ovisno o njihovoj karijeri i podrijetlu. Tematski su druga\xc4\x8diji, i posjeduju Pok\xc3\xa9mone koji odgovaraju njihovoj osobnosti i tipu osobe._NEWLINE_Pok\xc3\xa9mon treneri mogu biti razli\xc4\x8diti tipovi ljudi, s danim imenima. Primjerice, u videoigrama, igra\xc4\x8d mo\xc5\xbee nai\xc4\x87i na Izletnika Kenta (Hiker Kent) ili Ljepoticu Violet (Beauty Violet). Ovakvi treneri nikada ne dobivaju vlastite strategije, ve\xc4\x87 samo grupu Pok\xc3\xa9mona za svoj tip osobnosti. Kako igra\xc4\x8d napreduje kroz igru, treneri \xc4\x87e im se pribli\xc5\xbeiti i zahtijevati borbu Pok\xc3\xa9mona, bez mogu\xc4\x87nosti na izbor. Pok\xc3\xa9mon trenere lako je prona\xc4\x87i na raznim numeriranim Stazama i spiljama, kao i u dvoranama, i davati \xc4\x87e igra\xc4\x8du i njegovim Pok\xc3\xa9monima ve\xc4\x87u koli\xc4\x8dinu iskustva od borbi s divljim Pok\xc3\xa9monima, kao i novac ako ih igra\xc4\x8d uspije pobijediti._NEWLINE_Treneri u videoigrama su poznati po odre\xc4\x91enim kvalitetama; primjerice, Bogati de\xc4\x8dko (Rich Boy) dati \xc4\x87e igra\xc4\x8du veoma veliku koli\xc4\x8dinu novca ako ga igra\xc4\x8d pobijedi. Njihova imena isto tako odaju te\xc5\xbeinu i stil borbe. Ako se igra\xc4\x8d bori s Dje\xc4\x8dakom (Youngster), mo\xc4\x87i \xc4\x87e pretpostaviti da je neiskusan i slab. Dodu\xc5\xa1e, ako igra\xc4\x8d nai\xc4\x91e na Stru\xc4\x8dnjaka (Expert), morat \xc4\x87e se pripremiti na dugotrajnu i te\xc5\xbeu borbu. Isto tako, igra\xc4\x8d se nikada ne\xc4\x87e suo\xc4\x8diti s PKMN trenerom. Ovaj se naziv naj\xc4\x8de\xc5\xa1\xc4\x87e koristi samo za igra\xc4\x8da i njegovog suparnika.\n_START_SECTION_\nVrste Pok\xc3\xa9mon trenera\n_START_PARAGRAPH_\nIako mnogi Pok\xc3\xa9mon treneri nemaju neke ve\xc4\x87e razlike, pojedini su pak daljnje klasificirani:_NEWLINE_Vo\xc4\x91a dvorane je trener koji vodi vje\xc5\xbebaonicu za odre\xc4\x91eni tip Pok\xc3\xa9mona (ili, u izrazito rijetkim slu\xc4\x8dajevima, za mije\xc5\xa1ane tipove Pok\xc3\xa9mona). Neke dvorane dobivaju ovlasti regionalne Pok\xc3\xa9mon lige, a Vo\xc4\x91e tih vje\xc5\xbebaonica trenerima nude Dvoranske bed\xc5\xbeeve ako ih treneri uspje\xc5\xa1no pobijede u dvoranskim borbama. U Pok\xc3\xa9mon animiranoj seriji, ovo se obi\xc4\x8dno borbe Pok\xc3\xa9mona u kojoj je Vo\xc4\x91i dvorane onemogu\xc4\x87eno mijenjanje Pok\xc3\xa9mona, iako narav dvoranskih borbi odre\xc4\x91uje sami Vo\xc4\x91a dvorane. U videoigrama, Vo\xc4\x91a dvorane \xc4\x87e igra\xc4\x8du dati Tehni\xc4\x8dki ure\xc4\x91aj (TM) ako ga igra\xc4\x8d pobijedi. U animiranoj seriji, svaki Vo\xc4\x91a dvorane posjeduje svojeg potpisnog Pok\xc3\xa9mona, koje Ash mora pobijediti._NEWLINE_Elitna \xc4\x8detvorka \xc4\x8detiri su trenera koje Pok\xc3\xa9mon trener mora pobijediti kako bi postao \xc5\xa0ampion regionalne Pok\xc3\xa9mon lige. Trener ih mora pobijediti uzastopno, bez odmora svojih Pok\xc3\xa9mona._NEWLINE_Pok\xc3\xa9mon majstor je trener koji je uspje\xc5\xa1no popunio svoj Pok\xc3\xa9dex (s nekim iznimkama). U Pok\xc3\xa9mon animiranoj seriji, mnogi se treneri otisnu na avanturu sa snom da postanu Pok\xc3\xa9mon majstori, no mnogi odustanu zbog dra\xc5\xbei nekih drugih karijera ili zbog neke nepremostive zapreke. Kao alternativu, neki Pok\xc3\xa9mon treneri odlu\xc4\x8de se trenirati samo Pok\xc3\xa9mone odre\xc4\x91enog tipa, i postati majstori na taj na\xc4\x8din, skupiv\xc5\xa1i svaku vrstu tog odre\xc4\x91enog tipa. U animiranoj seriji, Misty je jedna od takvih trenera, koja odabire Vodene Pok\xc3\xa9mone i poku\xc5\xa1ava skupiti svakog pojedinog Vodenog Pok\xc3\xa9mona i postati majstorica Vodenih Pok\xc3\xa9mona. U videoigrama, ovaj je zadatak nemogu\xc4\x87e izvr\xc5\xa1iti sa samo jednom igrom - razmjena Pok\xc3\xa9mona me\xc4\x91u igra\xc4\x8dima s druk\xc4\x8dijim verzijama igara potrebna je kako bi igra\xc4\x8d postao Pok\xc3\xa9mon majstor. U animiranoj seriji, gdje Pok\xc3\xa9dex ve\xc4\x87 sadr\xc5\xbei podatke svih Pok\xc3\xa9mona, nikada nije re\xc4\x8deno \xc5\xa1to je potrebno da trener postane Pok\xc3\xa9mon majstor, iako je nekoliko trenera Elitne \xc4\x8detvorke smatrano Pok\xc3\xa9mon majstorima._NEWLINE_Svi ostali treneri u videoigrama samo su obi\xc4\x8dni Pok\xc3\xa9mon treneri koji koriste odre\xc4\x91eni tip Pok\xc3\xa9mona.\n_START_SECTION_\nDvoranski bed\xc5\xbeevi\n_START_PARAGRAPH_\nCilj mnogih Pok\xc3\xa9mon trenera nije samo odgojiti sna\xc5\xbene i mo\xc4\x87ne Pok\xc3\xa9mona (ili pomo\xc4\x87i Pok\xc3\xa9monima da postanu ja\xc4\x8di borci), ve\xc4\x87 natjecati se u natjecanjima regionalne Pok\xc3\xa9mon lige. Kako bi se kvalificirali za natjecanje, moraju prikupiti svih osam dvoranskih bed\xc5\xbeeva._NEWLINE_U videoigrama, dvoranski bed\xc5\xbe predstavlja simboli\xc4\x8dnu oznaku napretka u \xc4\x8ditavoj igri. Ovisno o bed\xc5\xbeu, dopu\xc5\xa1ta treneru upotrebu Skrivenih ure\xc4\x91aja (HM) koji im koriste izvan borbi Pok\xc3\xa9mona, gdje njima mogu izbje\xc4\x87i razne zapreke, putovati vodom ili osvijetliti mra\xc4\x8dne spilje. Dvoranskih bed\xc5\xbeevi smanjuju vjerojatnost da \xc4\x87e sna\xc5\xbeniji Pok\xc3\xa9moni prestati slu\xc5\xa1ati naredbe svoga trenera, i radi toga slu\xc5\xbee kao znak po\xc5\xa1tovanja izme\xc4\x91u trenera i njegovih Pok\xc3\xa9mona. Potrebno je osam dvoranskih bed\xc5\xbeeva za suo\xc4\x8davanje s Elitnom \xc4\x8detvorkom u svakoj Pok\xc3\xa9mon regiji (Kanto, Johto, Hoenn, Sinnoh itd.). U svakoj od regija nalazi se osam dvorana od kojih trener mora dobiti bed\xc5\xbe kako bi mogao napredovati._NEWLINE_U animiranoj seriji, iako se pojavljuju dvorane koje se nalaze u videoigrama, postoji i vi\xc5\xa1e od osam dvorana, jer treneri posjeduju bed\xc5\xbeeve koji nikada nisu vi\xc4\x91eni u videoigrama. Dodu\xc5\xa1e, potrebno je samo osam bed\xc5\xbeeva kako bi se napredovalo do Pok\xc3\xa9mon lige._NEWLINE_U videoigrama, re\xc4\x8deno je da su dvoranski bed\xc5\xbeevi zapravo darovi Pok\xc3\xa9mona njihovim trenerima. Ovo zapravo predstavlja simboliku veze koju trener razvije sa svojim Pok\xc3\xa9monima._NEWLINE_Dvoranski bed\xc5\xbeevi \xc4\x8desto nalikuju tipu Pok\xc3\xa9mona koje Vo\xc4\x91a dvorana koristi u borbama, poput Mistyinog Vodopad bed\xc5\xbea (Cascade Badge), koji nalikuje na kapljicu vode, a Misty je trenerica Vodenih Pok\xc3\xa9mona.'